**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**03 Broj 114-2344/12**

**10. septembar 2012. godine**

**Beograd**

**ODBORU ZA SPOLjNE POSLOVE**

U prilogu dostavljam Izveštaj narodnog poslanika i predsednika Odbora za dijasporu i Srbe u regionu Aleksandra Čotrića o poseti Rumuniji od 18. do 20. avgusta 2012. godine, sa molbom da ga Odbor razmotri i usvoji.

**PREDSEDNIK ODBORA**

**Aleksandar Čotrić**

**I Z V E Š T A J**

**narodnog poslanika Aleksandra Čotrića o poseti Rumuniji**

**od 18. do 20. avgusta 2012. godine**

Na osnovu Odluke predsednika Narodne skupštine Republike Srbije 03 Broj 114-2344/12, a na poziv Saveza Srba u Rumuniji, u svojstvu narodnog poslanika i predsednika Odbora za dijasporu i Srbe u regionu, boravio sam u Rumuniji od 18. do 20. avgusta 2012. godine.

U pomenutom periodu posetio sam mesta Temišvar, Bazjaš, Sokolovac, Kusić i Zlaticu, u kojima živi srpska zajednica i razgovarao sam sa istaknutim predstavnicima srpskih organizacija, škola na srpskom jeziku, sredstava javnog informisanja, Konzulata Srbije u Temišvaru i Srpske pravoslavne crkve.

Prisustvovao sam kulturno-književnoj manifestaciji „Dani Preobraženja Srba u Rumuniji“, koja je počela 18. avgusta u Generalnom konzulatu Republike Srbije u Temišvaru, gde je održana konferencija za novinare povodom početka manifestacije. U obraćanju rumunskim medijima i glasilima na srpskom jeziku u Rumuniji, govorili su predsednik Skupštine dijaspore i Srba u regionu i organizator manifestacije dr Slavomir Gvozdenović, konzul Srbije Vesna Kolinović, predsednik Saveza Srba u Rumuniji Ognjan Krstić, poslanik srpske manjine u rumunskom parlamentu dr Dušan Popov, dobitnik „Velike Bazjaške povelje“ pesnik Đorđo Sladoje, vladika temišvarsko-budimski gospodin Lukijan i predsednik Odbora za dijasporu i Srbe u regionu Aleksandar Čotrić.

Prisutne sam pozdravio u ime Narodne skupštine Republike Srbije i Odbora za dijasporu i Srbe u regionu.

Rekao sam da će Srbi iz Rumunije uvek moći da se obrate predstavnicima Odbora, kako bismo im pružili podršku u nastojanjima da sačuvaju svoj identitet i ojačaju veze sa matičnom državom.

Ukazao sam na problem sve manjeg broja stanovnika Srbije i naših sunarodnika u zemljama regiona, istakavši da je „Srba sve manje, a problema sve više“.

Naglasio sam da je naš zadatak, da ove probleme rešavamo, iako to nije jednostavno, ali da nikada nije kasno da se deluje u pozitivnom pravcu, podsticajnim merama Skupštine i Vlade Srbije.

Rekao sam da naš narod u Rumuniji ima iskrenog prijatelja, što se potvrdilo i u prošlosti i u sadašnjosti, te da ova zemlja pruža iskrenu podršku Srbiji na putu evropskih integracija i da poštujemo što nije priznala jednostrano proglašenu nezavisnost Kosova.

Kazao sam da je manifestacija „Dani Preobraženja Srba u Rumuniji“ postala jedna od najznačajnijih, ne samo u Rumuniji, već u celokupnom srpskom rasejanju.

U popodnevnim časovima u mestu Bazjaš, u srpskom manastiru Svetog Save održani su liturgija i bdenije povodom velikog praznika Preobraženja. Službu je predvodio vladika budimski i temišvarski gospodin Lukijan.

U porti manastira održana je svečanost uručenja nagrade “Velika Bazjaška povelja“ ovogodišnjem laureatu Đorđu Sladoju, pesniku iz Novog Sada. Skupu je prisustvovalo više stotina Srba i Rumuna iz Banata i Dunavske klisure.

Otac Sava Mareš održao je besedu o Preobraženju i značaju ove duhovne svetkovine.

Plaketu je dobitniku uručio predsednik Saveza Srba u Rumuniji Ognjan Krstić koji je pročitao sadržaj ispisan na plaketi: „Savez Srba u Rumuniji dodeljuje 'Veliku Bazjašku povelju' pesniku Đorđu Sladoju, za književno delo kojim je doprineo obogaćenju spske kulture, očuvanju srpskog nacionalnog bića na svim prostorima“. Krstić je dobitniku uručio i zlatnu medalju SSR, a novčani deo nagrade uručio je Javor Rašajski, u ime Skupštine opštine Vršac.

Govoreći na ovim skupu rekao sam:

„Vi večeras dodeljujete srpskom pesniku ovu značajnu nagradu. Smatram da i svi Srbi u Rumuniji zaslužuju priznanje, jer istrajno i dosledno čuvaju svoju naciju, veru, jezik i kulturu i neguju veze sa svojom matičnom državom i doprinose uspostavljanju i jačanju prijateljskih odnosa Srbije sa Rumunijom. Nedavno je saopšteno u Beogradu, na osnovu obimnog istraživanja o statusu Srba u zemljama regiona, da je najbolji položaj Srba u Rumuniji. Slažem se sa takvom ocenom, ali smatram da nije dovoljno istaknuto da takav status nije samo zasluga zemlje u kojoj živite, već, pre svega, vas koji ste se za takav status i takva prava izborili mudrošću, radom i uspostavljanjem veza o kojima sam govorio.“

Nakon bdenija u manastiru i uručivanja „Velike Bazjaške povelje“ u porti , u velikoj sali Srpskog kulturnog centra „Sveti Sava“ u Bazjašu otvorena je izložba slika i vajarskih radova učesnika Međunarodne likovne kolonije pod nazivom „Temišvar – Bazjaš 2012“. U radu kolonije učestvovali su umetnici iz Srbije, Mađarske i Rumunije.

Zatim je usledilo tradicionalno književno veče učesnika iz ove tri zemlje. Prisutnima su se na otvaranju obratili vladika Lukijan, poslanik u rumunskom parlamentu dr Dušan Popov, član Opštinskog veća zadužen za kulturu SO Vršac Javor Rašajski, organizator manifestacije dr Slavomir Gvozdenović i predsednik Odbora za dijasporu i Srbe u regionu NS RS Aleksandar Čotrić, koji je rekao:

„Tačno je da je srpska zajednica u Rumuniji malobrojna, ali po onoj narodnoj – 'vrednije je zrno bisera, nego vreća pleve'. Prema tome, nije sve u broju, nego je mnogo više u vašem značaju, vrednostima kojima raspolažete, u naporima i upornosti da se održite. Pošto je dugo godina bio na čelu Saveza Srba u Rumuniji i poslanik srpske zajednice u rumunskom parlamentu, želim da poklon Narodne skupštine – grb Republike Srbije uručim gospodinu Slavomiru Gvozdenoviću, predsedniku Skupštine dijaspore i Srba u regionu, za njegov uloženi rad na planu poboljšanja statusa srpske dijaspore, na svim poljima saradnje srpske manjine u Rumuniji i matične Srbije, kao i na saradnji parlamenata Srbije i Rumunije i, generalno, naših prijateljskih i susednih država.

Sledećeg dana, 20. avgusta, u Bazjašu je u Srpskom kulturnom centru „Sveti Sava“ organizovan Okrugli sto na kojem su učestvovali predstavnici parlamenata, profesori, novinari i književnici iz Srbije, Mađarske i Rumunije. Skup je vodio Ljubomir Stepanov iz Temišvara, koji je predstavio dvadeset knjiga koje je 2012. godine objavio Savez Srba u Rumuniji. Profesorica Vera Krstić je govorila o radu i životu srpskog književnika iz Rumunije Čedomira Milenovića.

Glavni urednik Rajko Kornja predstavio je novu seriju časopisa „Novi temišvarski vesnik“, koji zajedno izdaju Savez Srba u Rumuniji i Centar za srpsko-rumunski razvoj.

Na Okruglom stolu govorili predsednik Društva srpsko-rumunskog prijateljstva Sveta Madžarević, književnici Miljurko Vukadinović i Đorđo Sladoje.

Aleksandar Čotrić je pohvalio obimnu i vrednu izdavačku delatnost Saveza Srba u Rumuniji, koji godišnje objavi preko trideset naslova prevoda i knjiga iz oblasti društvenih nauka, publicistike, istorije i književnosti.

Dana 21. avgusta posetili smo srpske manastire u Rumuniji Zlatica i Kusić, gde smo prisustvovali rukopoloženju sveštenika Slobodana Vujića i unapređenju u zvanje igumanije matere Polinarije. U manastiru Zlatica razgovarali smo sa nastojnikom jeromonahom ocem Spiridonom.

U Sokolovcu smo položili venac na spomenik srpskim borcima iz svih ratova koji su poginuli u borbi za slobodu svog naroda.

U Sokolovcu sam prisustvovao poetskom mitingu i kulturnoj manifestaciji koja je održana ispred mesnog Doma kulture, u prisustvu više stotina meštana.

Toga dana dao sam intervjue i izjave za nedeljnik „Naša reč“ koji izlazi na srpskom jeziku u Rumuniji, Radio Temišvar na srpskom jeziku, Drugi program rumunske nacionalne televizije, „Srpske nedeljne novine“ iz Budimpešte, tromesečnik iz Temišvara „Književni život“ i magazin „Novi temišvarski vesnik“.

Odvojene razgovore vodio sam sa Ognjanom Krstićem, predsednikom Saveza Srba u Rumuniji, poslanikom u parlamentu Rumunije dr Dušanom Popovim, direktorom Srpske teoretske gimnazije „Dositej Obradović“ u Temišvaru dr Aleksandrom Radovanom, vladikom budimsko-temišvarskim gospodinom Lukijanom, glavnim urednikom „Naše reči“ Srboljubom Miškovićem, konzulom Srbije u Temišvaru Vesnom Kolinovićm, predstavnicama Departmana rumunske vlade za međuetničke odnose Ivanom Gvozdenović i Sanjom Korneom i predsednikom Skupštine dijaspore i Srba u regionu i organizatorom manifestacije „Dani Preobraženja Srba u Rumuniji“ dr Slavomirom Gvozdenovićem.

**Ocene i predlozi:**

Predstavnici Srba u Rumuniji izrazili su očekivanje da će odnosi sa matičnom državom i njenim predstavnicima i ubuduće biti plodotvorni i da će se razvijati uzlaznom linijom. Oni su izrazili spremnost da narednih sedmica posete Odbor za dijasporu i Srbe u regionu NS RS, Ministarstvo kulture i informisanja i Kancelariju za dijasporu, kada bude formirana.

Od Kancelarije za dijaspore očekuju informacije o budućem radu i mogućnostima za saradnju, posebno u vezi sa finansiranjem projekata i rada Skupštine dijaspore i Srba u regionu i Saveta za Srbe u regionu.

Od Ministarstva kulture i informisanja očekuju finansijsku podršku glasilima na srpskom jeziku – „Našoj reči“, „Književnom životu“, „Novom temišvarskom vesniku“, i emisijama Radija i Televizije Temišvar na srpskom jeziku.

Od Ministarstva prosvete nauke i tehnološkog razvoja očekuju da ponovo odobri stipendije za studente iz Rumunije, srpske nacionalnosti, koji žele da studiraju u Srbiji, kao i da prijemni ispiti za fakultete u Srbiji budu prilagođeni specifičnostima obrazovnog sistema koji su pohađali srpski učenici u Rumuniji.

U Rumuniji, prema najnovijem popisu od 2011. godine živi oko 18 hiljada Srba. U odnosu na popis od 2001. godine to je smanjenje od četiri hiljade. Prema izraženim trendovima sa nekoliko poslednjih popisa, preti realna opasnost da Srba u Rumunije više na bude na popisu 2061. godine.

Narodni poslanik Alekasandar Čotrić smatra da je učešće na manifestaciji „Dani Preobraženja Srba u Rumuniji“ bilo značajno zbog razvijanja veza između Odbora za dijasporu i Srbe u regionu NS RS sa srpskom zajednicom u Rumuniji i unapređenja odnosa između Skupštine sa parlamentom Rumunije i organizacijama, školama, verskim institucijama i medijima srpske manjine.

Narodni poslanik Alekasandar Čotrić ocenjuje učešće na ovoj manifestaciji uspešnim i korisnim i ostaje na raspolaganju za dodatne informacije, ukoliko za to postoji interes.

**Narodni poslanik predlaže**:

* da Odbor za spoljne poslove razmotri i usvoji Izveštaj narodnog poslanika Aleksandra Čotrića o poseti Rumuniji od 18. do 20. avgusta 2012. godine;
* da se Izveštaj radi informisanja dostavi predsedniku NS RS mr Nebojši Stefanoviću, svim članovima Odbora za dijasporu i Srbe u regionu, kao i generalnom sekretaru NS RS.
* da se Izveštaj, radi informisanja i eventualnog preuzimanja mera iz domena njihove nadležnosti, dostavi Ministarstvu kulture i informisanja i Ministarstvu prosvete nauke i tehnološkog razvoja Republike Srbije.